Untsliepeniskatedraal (Dmitrov)
De Untsliepenis- of Uspenskikatedraal (Russysk: Собор Успения Пресвятой Богородицы) is in russysk-otterdokse katedraal yn Dmitrov, Ruslân.

Skiednis 
Mei de bou fan de katedraal waard yn 1509 yn opdracht fan prins Joeri Ivanovitsj fan Dmitrov útein set. De yn 1533 (of 1512) foltôge katedraal ferfong nei alle gedachten in âlder gebou, mar út ûndersyk die bliken dat dy foargonger op in oar plak stien hawwe moat. Unbekend is de arsjitekt fan de tsjerke, mar der binne ynfloeden fan Italjaanske boumasters. Der binne nammentlik oerienkomsten mei de Michaelkatedraal yn it kremlyn fan Moskou; dy't yn opdracht fan de heit fan prins Joeri, Ivan III fan Moskou, troch Italjaanske boumasters boud waard. 

By in restauraasje fan de tsjerke yn 1793 waard de klassisistyske klokketoer neffens ûntwerp fan M. Agafonov boud. In trep út de twadde helte fan de 17e iuw ferbynt de toer mei de tsjerke.

1917 
Nei de politike feroarings fan 1917 yn Ruslân bleau de katedraal noch in skoft iepen. Yn 1932 waard de katedraal op lêst fan de autoriteiten sletten en oerdroegen oan in museum. Healwei de jierren 1930 waarden de krusen waarden fan de koepels ferwidere en yn augustus 1941 waard de toer foar in part ôfbrutsen. In bombardemint yn de Twadde Wrâldkriich brocht noch mear skea oan it gebou.

Yn de jierren 1961-1965 waard de katedraal nei in lange tiid fan ferfal restaurearre. Ek is doe it boppste diel fan de toer wer rekonstruearre. Sûnt 1991 waard der foar it earst wer in tsjinst yn ien fan de kapellen tastien. By in nije restauraasje yn de jierren 2001-2002 waarden de koepels op de hoeken fan it gebou rekonstruearre. It museum krige yn 2002 nij gebou en de katedraal koe doe wer hielendal oan de Russysk-Otterdokse Tsjerke werom jûn wurde. Yn juny 2003 fûn de plechtige wijing nei in restauraasje fan de katedraal plak. 

De 17e-iuwske ikonostaze mei twa 15e-iuwske ikoanen oerlibbe it ateïstyske bewâld. Ek in grut 16e-iuwsk reliëf fan keramyk mei de foarstelling fan Sint-Joaris yn de muorre fan de Sergievski-kapel (rjochts fan it súdlike portaal) is bewarre bleaun. Ek oan de bûtenmuorren binne twa keramiken reliëfs út it midden fan de 16e iuw te sjen fan krusigingsfoarstellings.

Dmitrov
Katedraal yn Ruslân
Bouwurk út 1533
Bouwurk yn Moskou (oblast)